title: Sklep Sveta 2014/913/SZVP z dne 15. decembra 2014 v podporo Haaškemu kodeksu ravnanja in neširjenju balističnih izstrelkov v okviru izvajanja Strategije EU proti širjenju orožja za množično uničevanje

text:
               17.12.2014

               SL

               Uradni list Evropske unije

               L 360/44

         SKLEP SVETA 2014/913/SZVP
   z dne 15. decembra 2014
   v podporo Haaškemu kodeksu ravnanja in neširjenju balističnih izstrelkov v okviru izvajanja Strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 26(2) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija), ki v poglavju III našteva ukrepe, ki bi jih morali zoper tovrstno širjenje sprejeti v Uniji, pa tudi v tretjih državah.

               (2)

               EU dejavno izvaja Strategijo in uveljavlja ukrepe, naštete v poglavjih II in III strategije, med drugim sprostitev finančnih sredstev za podporo posebnih projektov, namenjenih utrjevanju sistema, ki temelji na večstranski pogodbi o neširjenju orožja, ter večstranske ukrepe za krepitev zaupanja. Haaški kodeks ravnanja proti širjenju balističnih izstrelkov (v nadaljnjem besedilu: kodeks ali HCoC) in Režim kontrole raketne tehnologije (MTCR) sta sestavni del tega sistema, ki temelji na večstranski pogodbi o neširjenju orožja. Cilj kodeksa in MTCR je preprečevanje in omejevanje širjenja sistemov balističnih izstrelkov, ki lahko nosijo orožje za množično uničevanje in z njim povezane tehnologije.

               (3)

               Svet je 17. novembra 2003 sprejel Skupno stališče 2003/805/SZVP (1). V navedenem skupnem stališču med drugim poziva k spodbuditvi čim več držav k podpisu kodeksa, zlasti tistih, ki imajo na voljo zmogljivosti za balistične izstrelke, poziva pa tudi k nadaljnjemu razvoju in izvajanju kodeksa, predvsem njegovih ukrepov za krepitev zaupanja in za pospeševanje tesnejše povezave kodeksa s sistemom ZN, ki temelji na večstranski pogodbi o neširjenju orožja.

               (4)

               Svet je 8. decembra 2008 sprejel sklepe Sveta in dokument z naslovom Nove smernice za ukrepanje Evropske unije proti širjenju orožja za množično uničevanje in njegovih izstrelitvenih sistemov. V dokumentu je med drugim zapisano, da širjenje orožja za množično uničevanje ostaja eden največjih varnostnih izzivov in da je politika neširjenja bistveni element skupne zunanje in varnostne politike. Na podlagi doseženega napredka in stalnih prizadevanj za izvajanje novih smernic za ukrepanje se je Svet decembra 2010 dogovoril, da bo obdobje izvajanja podaljšal do konca leta 2012.

               (5)

               Svet je 18. decembra 2008 sprejel Sklep 2008/974/SZVP (2) v podporo kodeksu v okviru izvajanja Strategije.

               (6)

               Svet je 23. julija 2012 sprejel Sklep 2012/423/SZVP (3). Navedeni sklep je omogočil uspešno uveljavljanje vsesplošne uporabe kodeksa in izpolnjevanje vseh njegovih načel. Nadaljevanje tega dialoga med državami podpisnicami in nepodpisnicami je prednostna naloga Unije, saj je njen cilj, da še naprej spodbuja vsesplošno uporabo kodeksa ter njegovo boljše izvajanje in okrepitev. Ta sklep bi moral prispevati k temu procesu.

               (7)

               Bolj splošno je nenehno širjenje balističnih izstrelkov, ki lahko nosijo orožje za množično uničevanje, razlog za vse večjo zaskrbljenost mednarodne skupnosti, zlasti glede na sedanje programe balističnih izstrelkov na Bližnjem vzhodu, v severovzhodni in jugovzhodni Aziji, vključno z Iranom, Sirijo in Demokratično ljudsko republiko Korejo.

               (8)

               Varnostni svet ZN je v Resoluciji VS ZN št. 1540 (2004) poudaril, nato pa v Resoluciji VS ZN št. 1977 (2011) znova opozoril, da širjenje jedrskega, kemičnega in biološkega orožja ter njegovih nosilcev ogroža mednarodni mir in varnost, države pa so se med drugim zavezale, da ne bodo z ničemer podpirale nedržavnih akterjev pri razvoju, nakupu, izdelavi, posedovanju, prevozu, prenosu in uporabi jedrskega, kemičnega ali biološkega orožja in njegovih nosilnih sistemov. Grožnja mednarodnemu miru in varnosti, ki jo predstavljajo jedrsko, kemično in biološko orožje ter njegovi nosilci, je bila potrjena tudi v Resoluciji VS ZN št. 1887 (2009) o neširjenju jedrskega orožja in jedrski razorožitvi. Poleg tega je Varnostni svet ZN v resolucijah št. 1929 (2010) in 1718 (2006), ki med drugim temeljita na resolucijah VS ZN 1540 (2004), 1977 (2011) in 1887 (2009), zapisal, da Iran in Demokratična ljudska republika Koreja ne bi smela izvajati nobenih dejavnosti, povezanih z balističnimi izstrelki, ki lahko nosijo jedrsko orožje, vključno z izstreljevanjem izstrelkov z uporabo tehnologije balističnih izstrelkov, in da bi morale države članice sprejeti vse potrebne ukrepe, da preprečijo prenos tehnologije ali tehnične pomoči Iranu in Demokratični ljudski republiki Koreji v zvezi s temi dejavnostmi.

               (9)

               Ta sklep bi moral na splošno podpirati različne oblike dejavnosti za boj proti širjenju balističnih izstrelkov –

         SPREJEL NASLEDNJI SKLEP:
   Člen 1
   1.   Da bi zagotovili stalno in dejansko izvajanje nekaterih elementov Strategije, kot so navedeni v Prilogi, Unija:

               (a)

               podpira dejavnosti v podporo kodeksu in MTCR, pri čemer so njeni glavni cilji:

                           (i)

                           spodbujanje vsesplošne uporabe, zlasti pa spodbujanje vseh držav z zmogljivostmi za balistične izstrelke k podpisu kodeksa;

                           (ii)

                           podpora izvajanju in večji prepoznavnosti kodeksa;

                           (iii)

                           spodbujanje zavezanosti smernicam MTCR in njegove priloge.

               (b)

               na splošno podpira različne oblike dejavnosti za boj proti širjenju balističnih izstrelkov, zlasti tistih, ki so namenjene boljšemu seznanjanju s to grožnjo, krepitvi prizadevanj za večjo učinkovitost večstranskih instrumentov, pridobivanju podpore za pobude, ki obravnavajo specifične izzive, in pomoči zainteresiranim državam, da izboljšajo svoje nacionalne sisteme za nadzor izvoza.

         2.   Glede na to zajemajo projekti, ki jih bo podprla unija, naslednje posebne dejavnosti:

               (a)

               dejavnosti v podporo kodeksu:

                           (i)

                           priprava in objava „paketa dobrodošlice“ v okviru dejavnosti, namenjenih obveščanju držav nepodpisnic, pa tudi opozarjanju držav podpisnic na njihove obveznosti;

                           (ii)

                           organizacija spremljajočih dejavnosti, namenjenih ozaveščanju, ob letnem srečanju držav podpisnic HCoC na Dunaju;

                           (ii)

                           organizacija spremljajočih dejavnosti, namenjenih ozaveščanju o HCoC, ob zasedanjih Prvega odbora Generalne skupščine ZN;

                           (iv)

                           organizacija največ treh regionalnih seminarjev za ozaveščanje na podlagi prednostnih nalog EU (morda v Aziji, zalivskih državah in latinski Ameriki);

                           (v)

                           spodbujanje predstavnikov držav v razvoju, tako podpisnic kot nepodpisnic, da se udeležijo letnih srečanj HCoC in seminarjev za ozaveščanje;

                           (vi)

                           organizacija informativnih srečanj za države, ki so pred kratkim pristopile h HCoC, da bi jim pomagali pri izpolnjevanju njihovih obveznosti, tudi ob robu letnega srečanja HCoC na Dunaju;

                           (vii)

                           podpora pri usklajevanju prizadevanj za spodbujanje HCoC prek dejavnosti Odbora ZN, ustanovljenega na podlagi resolucije VS ZN 1540 (Odbor ZN 1540), vključno s financiranjem udeležbe strokovnjakov HCoC pri obiskih Odbora ZN 1540 v posameznih državah;

                           (viii)

                           podpora varnemu spletnemu informacijskemu in komunikacijskemu mehanizmu v okviru HCoC (e-ICC), tudi s tehničnimi izboljšavami spletne strani;

               (b)

               splošne dejavnosti v podporo neširjenju balističnih izstrelkov:

                           (i)

                           organizacija največ štirih seminarjev za boljše seznanjanje s problemom širjenja balističnih izstrelkov ob robu večstranskih forumov, po možnosti v povezavi z dejavnostmi iz točke (a) za ozaveščanje o HCoC, na primer seminarjem ob robu GS ZN ali zasedanj odborov za pripravo pogodbe o neširjenju jedrskega orožja;

                           (ii)

                           organizacija največ treh regionalnih seminarjev za boljše seznanjanje s problemom širjenja balističnih izstrelkov in spodbujanje razprav o možnostih za učinkovitejše odzivanje na zadevno grožnjo na regionalni ravni, po možnosti v povezavi z drugimi dejavnostmi EU za ozaveščanje o HCoC; seminarji bi lahko v sodelovanju z zadevnimi državami potekali v Aziji, zalivskih državah in Latinski Ameriki;

                           (iii)

                           priprava štirih vrst gradiva za razmislek o morebitnih nadaljnjih večstranskih ukrepih za odpravljanje grožnje širjenja izstrelkov in spodbujanje prizadevanj za razorožitev, kar zadeva balistične izstrelke, s posebnim poudarkom na ukrepih za krepitev zaupanja, ter o možnosti sprejetja dogovora o ukrepanju na regionalni ravni kot prvem koraku, na primer na območjih, ki so za Unijo še posebno pomembna in/ali na katerih lahko pričakujemo napredek v bližnji prihodnosti;

                           (iv)

                           organizacija največ treh srečanj za ozaveščanje strokovnjakov, zlasti na področju znanosti in/ali vesolja ter strokovnjakov iz industrije, da bi preprečili prenos tehnologije z dvojno rabo in znanja v zgodnji fazi;

                           (v)

                           spodbujanje možnosti udeležbe akademikov iz držav v razvoju, dejavnih na področju neširjenja izstrelkov, pri projektih v okviru centrov odličnosti EU;

                           (vi)

                           organizacija specializiranih strokovnih misij v tretjih državah v sodelovanju s centri odličnosti EU, namenjenih izmenjavi informacij in praktičnih izkušenj glede nadzora izvoza tehnologije izstrelkov in blaga z dvojno rabo ter pomoči zadevnim državam pri vzpostavljanju nacionalnih zmogljivosti;

                           (vii)

                           podpora usposabljanju strokovnjakov na področju neširjenja balističnih izstrelkov v okviru sodelovanja v programih EU, kot so program Evropske akademije za varnost in obrambo ali programi držav članic Unije (v nadaljnjem besedilu: države članice).

         Projekti so podrobno opisani v Prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).
   2.   Za tehnično izvajanje projektov iz člena 1(2) je pristojni organ Fondation pour la recherche stratégique (Fundacija za strateške raziskave – FRS), ki to nalogo opravlja v okviru odgovornosti VP. VP v ta namen s FRS sprejme ustrezne dogovore.
   Člen 3
   1.   Referenčni finančni znesek za izvajanje projektov iz člena 1(2) znaša 990 000 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje odhodkov iz odstavka 1. V ta namen s FRS sklene sporazum o financiranju. V njem je določeno, da mora FRS zagotoviti prepoznavnost prispevka EU v skladu z njegovo višino.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. V primeru težav pri tem postopku o tem obvesti Svet, obvesti pa ga tudi o datumu sklenitve sporazuma o financiranju.
   Člen 4
   1.   VP o izvajanju tega sklepa poroča Svetu na podlagi rednih poročil, ki jih pripravi FRS. Svet na podlagi teh poročil pripravi oceno.
   2.   Komisija poroča o finančnih vidikih projektov iz člena 1(2).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 30 mesecev po datumu sklenitve sporazumov o financiranju iz člena 3(3). Če sporazum o financiranju do tega datuma ni sklenjen, preneha veljati šest mesecev po začetku veljavnosti.

      V Bruslju, 15. decembra 2014

            Za Svet

            Predsednica

         F. MOGHERINI

      (1)  Skupno stališče Sveta 2003/805/SZVP z dne 17. novembra 2003 o vsesplošni uporabi in krepitvi multilateralnih sporazumov na področju neširjenja orožja za množično uničevanje in njegovih nosilcev (UL L 302, 20.11.2003, str. 34).

      (2)  Sklep Sveta 2008/974/SZVP z dne 18. decembra 2008 v podporo Haaškemu kodeksu ravnanja proti širjenju balističnih izstrelkov v okviru izvajanja Strategije EU proti širjenju orožja za množično uničevanje (UL L 345, 23.12.2008, str. 91).

      (3)  Sklep Sveta 2012/423/SZVP z dne 23. julija 2012 v podporo neširjenju balističnih izstrelkov v okviru izvajanja Strategije EU proti širjenju orožja za množično uničevanje in Skupnega stališča Sveta 2003/805/SZVP (UL L 196, 24.7.2012, str. 74).

      PRILOGA
      1.   CILJI
      Unija odločno spodbuja neširjenje izstrelkov. Njeni napori s tega področja vključujejo Strategijo ter Skupno stališče 2003/805/SZVP. Poleg tega je Svet izrazil podporo „Novim smernicam za ukrepanje Evropske unije proti širjenju orožja za množično uničevanje in njegovih izstrelitvenih sistemov“ ter podporo EU resoluciji VS ZN 1540 (2004), na katero se sklicuje resolucija VS ZN 1977 (2010).
      Unija šteje MTCR za pomemben večstranski instrument, na podlagi katerega naj bi z vzpostavitvijo in izvajanjem predpisov za nadzor izvoza občutljivih snovi omejili širjenje sistemov za balistične izstrelke in z njimi povezanih tehnologij ter znanja. 19 držav članic je članic MTCR, vse države članice pa izvajajo kontrolni seznam za izvoz MTCR, in sicer z izvajanjem Uredbe Sveta (ES) št. 428/2009 (1).
      Unija tudi že od samega začetka odločno podpira kodeks ter stalno izraža zaskrbljenost zaradi širjenja balističnih izstrelkov. Unija šteje kodeks za osrednji ukrep, ki krepi preglednost in zaupanje. Kodeks so podpisale vse države članice in ga tudi izvajajo v dobri veri.
      Unija je v preteklosti skušala odpraviti še preostale vrzeli pri izvajanju kodeksa in njegovi vsesplošni uporabi z organiziranjem delavnic, srečanj strokovnjakov in regionalnih seminarjev za ozaveščanje. Navedene dejavnosti, ki so bile organizirane na podlagi Sklepa 2008/974/SZVP, izvajala pa jih je FRS, so se izkazale za učinkovite in ustrezne.
      Na podlagi dobrih rezultatov navedenih dogodkov Unija nadaljuje pobudo in podpira tri vidike kodeksa:

                  (a)

                  vsesplošno uporabo kodeksa;

                  (b)

                  izvajanje kodeksa;

                  (c)

                  uveljavljanje kodeksa in izboljšanje njegovega delovanja.

            Te dejavnosti se izvajajo v skladu s Sklepom 2012/423/SZVP, na podlagi katerega je bilo mogoče razviti več pobud v podporo HCoC, med drugim:

                  (a)

                  oblikovanje namenske zaščitene spletne strani;

                  (b)

                  organizacijo več spremljajočih dejavnosti za spodbujanje kodeksa med državami nepodpisnicami na Dunaju, v Ženevi in New Yorku;

                  (c)

                  delavnico ozaveščanja za afriške države in države Bližnjega vzhoda v Parizu;

                  (d)

                  regionalne seminarje v Singapurju, Abu Dabiju in Limi;

                  (e)

                  pripravo gradiva za razmislek.

            Sklep 2012/423/SZVP je prispeval k večji ozaveščenosti o kodeksu in k njegovi promociji nasproti tretjih držav. Z navedenim sklepom je Unija podprla dejavnosti Kostarike, Francije, Madžarske, Japonske, Peruja in Romunije, ki skupaj predsedujejo HCoC. Zaradi večje prepoznavnosti HCoC je bila pridružitev novih članic h kodeksu lažja.
      Na podlagi doseženih rezultatov ter ob upoštevanju stalnega širjenja balističnih izstrelkov, ki lahko nosijo orožje za množično uničevanje, kar je razlog za vse večjo zaskrbljenost mednarodne skupnosti, zlasti glede na trenutne raketne programe na Bližnjem vzhodu ter v severovzhodni in jugovzhodni Aziji, vključno z Iranom in Demokratično ljudsko republiko Korejo, bodo izvedeni naslednji ukrepi:

                  (a)

                  projekt 1, obveščanje in komuniciranje;

                  (b)

                  projekt 2, krepitev neširjenja balističnih izstrelkov;

                  (c)

                  projekt 3, vsesplošna uporaba HCoC – dejavnosti ozaveščanja;

            Ta novi sklep presega dejavnosti, katerih cilj je zgolj spodbujati pridruževanje h kodeksu in MTCR, omogoča poglobljene mednarodne razprave o širjenju izstrelkov ter vključuje nova regionalna območja in nove skupnosti.
      2.   OPIS PROJEKTA
      2.1.   Projekt 1: obveščanje in komuniciranje
      2.1.1.   Cilj projekta
      Kodeks je pomemben instrument, na podlagi katerega naj bi z ukrepi za preglednost in krepitev zaupanja omejili širjenje balističnih izstrelkov in z njimi povezanih tehnologij, vendar je treba sprejeti dodatne ukrepe za podporo kodeksu, zlasti da bi dosegli naslednje:

                  (a)

                  spodbujanje vsesplošne uporabe kodeksa, zlasti pa spodbujanje vseh držav z zmogljivostmi za balistične in vesoljske izstrelke k podpisu kodeksa;

                  (b)

                  podpiranje izvajanja vseh vidikov kodeksa;

                  (c)

                  krepitev prepoznavnosti kodeksa.

            2.1.2.   Opis projekta
      Projekt predvideva tri vrste dejavnosti:

                  (a)

                  priprava, oblikovanje, tiskanje in razdelitev do 1 500 zloženk, ki opisujejo podporo Unije Kodeksu. Zloženka bo vsebovala tudi:

                              (i)

                              opis HCoC;

                              (ii)

                              cilje HCoC;

                              (iii)

                              opis letnih izjav, obvestil pred vsako izstrelitvijo in prostovoljnih obiskov;

                              (iv)

                              evropsko strategijo za HCoC in neširjenje nosilcev, ki lahko nosijo orožje za množično uničevanje;

                              (v)

                              demarše, ki jih je treba izpolniti za podpis kodeksa;

                              (vi)

                              kontaktne podatke držav nepodpisnic;

                  (b)

                  priprava, oblikovanje, tiskanje in razdelitev do 1 000 izvodov natisnjenih knjižic „paketa dobrodošlice“ ter na ključku USB v okviru dejavnosti ozaveščanja držav nepodpisnic in opozarjanja držav podpisnic na njihove obveznosti. Ta paket bo na voljo tudi prek spleta ter bo zajemal vse potrebne informacije o kodeksu in ustreznih kontaktnih točkah; V „paket dobrodošlice“ bo vključena tudi zgoščenka iz točke (a).

                  (c)

                  Podpora in posodabljanje spletnega informacijskega in komunikacijskega mehanizma HCoC (elektronski izvršni sekretariat – electronic Immediate Central Contact (e-ICC)), tudi prek zagotavljanja tehnično zmogljivejše spletne strani v tesnem sodelovanju z avstrijskim zveznim ministrstvom za zunanje zadeve.

            2.1.3.   Pričakovani rezultati projekta/kazalniki

                  (a)

                  večja ozaveščenost med partnerji o dodani vrednosti HCoC in vlogi Unije s pomočjo razdeljevanja večjega števila izvodov„paketa dobrodošlice“ na raznih dogodkih;

                  (b)

                  varnejša spletna stran HCoC omogoča boljšo izmenjavo zadevnih informacij med partnerji;

                  (c)

                  uporaba „paketa dobrodošlice“ s strani predsedstva HCoC, avstrijskega sekretariata (ICC – Immediate Central Contact – izvršni sekretariat), Unije oziroma drugih partnerjev v okviru dejavnosti ozaveščanja.

            2.1.4.   Upravičenci projekta
      Upravičenci projekta so države podpisnice in države nepodpisnice HCoC.
      2.2.   Projekt 2: krepitev neširjenja balističnih izstrelkov
      2.2.1.   Namen projekta
      Nenehno širjenje in operativna uporaba balističnih izstrelkov, ki lahko nosijo orožje za množično uničevanje, je razlog za vse večjo zaskrbljenost mednarodne skupnosti, zlasti glede na sedanje programe balističnih izstrelkov na Bližnjem vzhodu, v severovzhodni in jugovzhodni Aziji, vključno z Iranom in Demokratično ljudsko republiko Korejo.
      Na splošno bo projekt namenjen podpori vrste dejavnosti za boj proti širjenju balističnih izstrelkov, zlasti tistih, ki so namenjene ozaveščanju o tej grožnji, krepitvi prizadevanj za večjo učinkovitost večstranskih instrumentov, pridobivanju podpore za pobude, ki obravnavajo te specifične izzive, in pomoči zainteresiranim državam, da izboljšajo svoje nacionalne sisteme za nadzor izvoza.
      2.2.2.   Opis projekta
      Objava dveh vrst gradiva za razmislek na leto (štiri v času trajanja tega projekta) Morebitni ukrepi bi lahko vključevali:

                  (a)

                  uporabo sedanjih območij, kjer ni orožja za množično uničevanje, za vzor in možen okvir za nadaljnje pobude o prepovedi balističnih izstrelkov;

                  (b)

                  nadaljnje večstranske ukrepe za odpravljanje grožnje širjenja izstrelkov in spodbujanje prizadevanj za razorožitev na področju balističnih izstrelkov s posebnim poudarkom na morebitnih ukrepih za krepitev zaupanja;

                  (c)

                  nadzorni mehanizem za izvoz in tranzit;

                  (d)

                  vlogo nematerialnega prenosa tehnologije na območju balističnih izstrelkov.

            2.2.3.   Pričakovani rezultati projekta/kazalniki

                  (a)

                  spodbujanje večstranskih prizadevanj za omejevanje širjenja izstrelkov, vključno s povečanim vplivom EU na področju neširjenja balističnih izstrelkov prek HCoC in MTCR;

                  (b)

                  spodbujanje razprave o novih pobudah, krepitev kodeksa in MTCR ter odpiranje vrat za dodatne pobude;

                  (c)

                  pospeševanje neširjenja izstrelkov;

                  (d)

                  objavljene vsaj štiri vrste gradiva za razmislek;

                  (e)

                  ozaveščanje o vprašanjih prenosa tehnologije z dvojno rabo in znanja preprečuje nenameren prenos med državami članicami in povečuje globalno ozaveščenost o nadzornem mehanizmu za izvoz.

            2.2.4.   Upravičenci projekta
      Od gradiva za razmislek bodo imele koristi Unija in države članice; o širši distribuciji slednjega bo odločil VP v tesnem posvetovanju z državami članicami v okviru pristojne delovne skupine Sveta. Končna odločitev bo temeljila na predlogih izvajalca v skladu s členom 2(2) tega sklepa.
      2.3.   Projekt 3: vsesplošna uporaba HCoC – dejavnosti ozaveščanja
      2.3.1.   Namen projekta
      Projekt bo namenjen ozaveščanju o neširjenju izstrelkov in HCoC, in sicer z organizacijo številnih dogodkov, katerih cilj je vzpostavitev dialoga z državami nepodpisnicami HCoC. V ta namen bodo organizirani dogodki na Dunaju in v New Yorku, da bi ob robu zadevnih srečanj vzpostavili dialog z delegacijami držav članic ZN.
      2.3.2.   Opis projekta
      Projekt predvideva tri vrste dejavnosti:

                  (a)

                  financiranje štirih srečanj za ozaveščanje (dva v vsakem mestu) v podporo HCoC in neširjenju balističnih izstrelkov, ki bodo potekala v dveh mestih:

                              (i)

                              v New Yorku ob robu zasedanj Prvega odbora Generalne skupščine ZN ali pripravljalnih odborov pogodbe o neširjenju balističnih izstrelkov;

                              (ii)

                              na Dunaju ob robu HCoC ali drugih zadevnih dejavnosti ZN v tem mestu.

                        Glede organizacije seminarjev:

                              (i)

                              vsak seminar bo trajal pol dneva in bo imel do 80 udeležencev iz misij ZN v New Yorku in na Dunaju z izbrano skupino govornikov in uradnikov EU;

                              (ii)

                              povabljenih bo do šest govornikov;

                              (iii)

                              povabljen bo predsedujoči HCoC;

                              (iv)

                              v okviru tega sklepa bodo organizirana in financirana kosila ali večerje zaprtega tipa, namenjena komuniciranju visokega predstavnika EU in strokovnjakov z visokimi uradniki izbranih držav.
                              V ta namen bo izvajalec za vsako srečanje predlagal seznam držav, med katerimi bodo tudi države nepodpisnice. To bo omogočilo sestajanje visokih predstavnikov, ki se ukvarjajo z vprašanji neširjenja.

                  (b)

                  financiranje treh regionalnih seminarjev za ozaveščanje, ki bi lahko potekali v Latinski Ameriki (npr. Argentini, Braziliji, Čilu, Mehiki ali državi nečlanici iz karibske regije), na Bližnjem Vzhodu (npr. v zalivskih državah, Bahrajnu, Katarju ali Saudski Arabiji) in v Aziji (npr. v Indoneziji ali Vietnamu). Izbira lokacije se bo določila v dogovoru z VP v tesnem posvetovanju z državami članicami v okviru pristojne delovne skupine Sveta. Seminarji bodo posvečeni aktualnemu dogajanju na področju širjenja izstrelkov s poudarkom na regionalnih vprašanjih, na njih pa bodo obravnavali HCoC in praktične informacije o statusu države podpisnice. Države podpisnice iz regije bodo na vladni ravni povabljene, da posredujejo svoje izkušnje državam nepodpisnicam. Povabljen bo tudi predsedujoči HCoC, da poda izjavo in predseduje srečanju. Med povabljenimi bi lahko bili uradniki, diplomati, vojaško osebje, predstavniki mednarodnih organizacij, predstavniki EU, akademiki, itd.
                  Glede organizacije seminarjev:

                              (i)

                              vsak seminar bo trajal en dan;

                              (ii)

                              do 50 oseb bi lahko bilo povabljenih;

                              (iii)

                              predsedujoči HCoC bo povabljen, da poda izjavo.

                  (c)

                  do 10 specializiranih strokovnih misij za države nepodpisnice. V glavnem bodo namenjene zadevni industriji, znanstveni skupnosti, strokovnjakom za nadzor izvoza in predstavnikom civilne družbe. V sodelovanju s centri odličnosti Evropske unije bosta strokovnjaka za neširjenje balističnih izstrelkov izvajalca in strokovnjak EU izvedla misije na terenu v ciljnih državah. Morebitne destinacije so lahko med drugim Alžirija, Bahrajn, Bolivija, Brazilija, Kitajska, Egipt, Indija, Indonezija, Izrael, Malezija, Mehika, Katar, Saudska Arabija, Južna Afrika in Tajska. Končni seznam držav bo določen v tesnem sodelovanju z VP, pa tudi na podlagi skupnih demarš v okviru prizadevanj za ozaveščanje Odbora ZN iz Resolucije 1540. Med povabljenimi bi lahko bili uradniki, diplomati, vojaško osebje, akademiki, predstavniki industrije, raziskovalci, itd. iz države obiska. Prednost bodo imeli uradniki in tisti, ki odločajo o politikah, diplomati, zadevno vojaško osebje, itd.
                  Glede organizacije seminarjev:

                              (i)

                              vsak seminar bo trajal en dan;

                              (ii)

                              povabljenih bi lahko bilo do 25 oseb;

                              (iii)

                              povabljeni bodo trije strokovnjaki;

                              (iv)

                              povabljen bo predsedujoči HCoC.

            2.3.3.   Pričakovani rezultati projekta/kazalniki

                  (a)

                  Organizirana vsaj štiri srečanja za ozaveščanje v New Yorku in na Dunaju;

                  (b)

                  treh regionalnih srečanj se je udeležila pomembna diplomatska in akademska srenja, omogočili pa so nove vidike za pristop;

                  (c)

                  izvedenih je bilo 10 strokovnih misij, da se okrepi vsesplošna uporaba HCoC. V teh misijah je bilo udeleženih vsaj 20 oseb, ki sprejemajo odločitve, in uradnikov; povečala pa se je stopnja zavezanosti uradnikov in oseb, ki sprejemajo odločitve, iz obiskanih držav;

                  (d)

                  ozaveščanje o aktualnem dogajanju glede širjenja izstrelkov in zlasti kodeksa v zvezi z državami nepodpisnicami ter spodbujanje razprav o nadaljnjih prizadevanjih za omejevanje širjenja izstrelkov;

                  (e)

                  projekt spodbuja razpravo v okviru Unije in zunaj nje o prihodnjih pobudah na tem področju;

                  (f)

                  projekt povečuje ozaveščenost o strateškem izzivu širjenja izstrelkov.

            2.3.4.   Upravičenci projekta
      Glavna ciljna skupina za ta srečanja so države nepodpisnice, čeprav bi lahko iz političnih razlogov na nekaterih srečanjih sodelovale tudi države podpisnice. Udeleženci bi morali biti predvsem vladni strokovnjaki in visoki uradniki.
      Končna izbira držav upravičenk se bo določila v posvetovanju med izvajalcem in VP v tesnem sodelovanju z državami članicami v okviru pristojne delovne skupine Sveta.
      3.   TRAJANJE
      Projekti naj bi se predvidoma izvajali 30 mesecev.
      4.   IZVAJALEC

                  (a)

                  Za tehnično izvajanje projektov bo pooblaščena FRS;

                  (b)

                  sofinanciranje bo odvisno od FRS.

                  (c)

                  izvajalec bo pripravil:

                              (i)

                              četrtletna poročila o izvajanju projektov;

                              (ii)

                              končno poročilo najpozneje en mesec po koncu izvajanja projektov;

                  (d)

                  poročila bodo poslana VP;

                  (e)

                  FRS bo zagotavljala prepoznavnost prispevka Unije v skladu z njegovo višino.

            5.   UDELEŽENE TRETJE OSEBE
      Projekti bodo v celoti financirani v okviru tega sklepa. Strokovnjaki iz držav podpisnic in nepodpisnic kodeksa se lahko štejejo za udeležene tretje osebe. Delovali bodo po standardnih pravilih FRS.

         (1)  Uredba Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo (UL L 134, 29.5.2009, str. 1).


title: Sklep Sveta 2006/675/SZVP z dne 10. avgusta 2006 o prispevku Švicarske konfederacije k vojaški operaciji Evropske unije v podporo misiji Organizacije Združenih narodov v Demokratični republiki Kongo (MONUC) med volilnim postopkom (Operacija EUFOR DR Kongo)

text:
               7.10.2006

               SL

               Uradni list Evropske unije

               L 276/109

      SKLEP SVETA 2006/675/SZVP
   z dne 10. avgusta 2006
   o prispevku Švicarske konfederacije k vojaški operaciji Evropske unije v podporo misiji Organizacije Združenih narodov v Demokratični republiki Kongo (MONUC) med volilnim postopkom (Operacija EUFOR DR Kongo)
   SVET JE –
   ob upoštevanju Pogodbe o Evropski uniji in zlasti člena 13(3) Pogodbe,
   ob upoštevanju naslednjega:

               (1)

               Politični in varnostni odbor je v skladu s tretjim pododstavkom člena 25 Pogodbe in členom 10(2) Skupnega ukrepa Sveta 2006/319/SZVP z dne 27. aprila 2006 o vojaški operaciji Evropske unije v podporo misiji Organizacije Združenih narodov v Demokratični republiki Kongo (MONUC) med volilnim postopkom (1) dne 30. maja 2006 sprejel Sklep MONUC SPT/1/2006 (2) in Sklep MONUC SPT/2/2006 (3).

               (2)

               Na podlagi priporočil poveljnika operacije EU in Vojaškega odbora Evropske unije (VOEU) glede prispevka Švicarske konfederacije bi bilo treba prispevek Švicarske konfederacije sprejeti.

               (3)

               V skladu s členom 6 Protokola o stališču Danske, ki je priložen Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izvajanju sklepov in ukrepov Evropske unije, ki zadevajo obrambo –

         SKLENIL:
   Člen 1
   1.   Ponujeni prispevek Švicarske konfederacije k Operaciji EUFOR DR Kongo se sprejme.
   2.   Švicarska konfederacija bo zastopana v Odboru sodelujočih držav, vzpostavljenim s Sklepom MONUC SPT/2/2006.
   Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 10. avgusta 2006

            Za Svet

            Predsednik

         E. TUOMIOJA

      (1)  UL L 116, 29.4.2006, str. 98.

      (2)  UL L 197, 19.7.2006, str. 14.

      (3)  UL L 194, 14.7.2006, str. 31.


title: Sklep Komisije (EU) 2016/397 z dne 16. marca 2016 o spremembi Sklepa 2014/312/EU o določitvi okoljskih meril za podelitev znaka EU za okolje za notranje in zunanje barve in lake (notificirano pod dokumentarno številko C(2016) 1510) (Besedilo velja za EGP)

text:
                  18.3.2016

                  SL

                  Uradni list Evropske unije

                  L 73/100

            SKLEP KOMISIJE (EU) 2016/397
      z dne 16. marca 2016
      o spremembi Sklepa 2014/312/EU o določitvi okoljskih meril za podelitev znaka EU za okolje za notranje in zunanje barve in lake

            (notificirano pod dokumentarno številko C(2016) 1510)

      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
      po posvetovanju z Odborom Evropske unije za znak za okolje,
      ob upoštevanju naslednjega:

                  (1)

                  Sklep Komisije 2014/312/EU (2) je določil okoljska merila za podelitev znaka EU za okolje za notranje in zunanje barve in lake. Po sprejetju Sklepa 2014/312/EU je bila opravljena registracija v obliki skupne vloge Evropski agenciji za kemikalije v skladu z Uredbo (ES) št. 1907/2006 Evropskega parlamenta in Sveta (3) s strani DPx Fine Chemicals Austria GmbH, LSR Associates Ltd in Novasol S.A. Navedena vloga za registracijo vsebuje revidirano samorazvrstitev za pomembno sredstvo za povečanje sprijemljivosti in povezovanje, in sicer adipohidrazid (v nadaljevanju: ADH). Iz navedene vloge je bilo razvidno, da je bil ADH samorazvrščen kot nevaren za vodno okolje (kronično, kategorija 2) s pripadajočim stavkom o nevarnosti H411 (strupeno za vodne organizme, z dolgotrajnimi učinki). ADH se nahaja v polimernih disperzijah, ki se pogosto uporabljajo v barvah na vodni osnovi in lakih, kar podaljšuje življenjsko dobo proizvoda. Barve s podaljšano življenjsko dobo imajo manjše celotne vplive na okolje v življenjskem ciklu zaradi manj pogostega prebarvanja. Glede na razpoložljive informacije enako učinkovite in uspešne alternative še niso na voljo na trgu. Zato je treba odobriti odstopanje od merila 5 iz Sklepa 2014/312/EU za uporabo ADH v barvah in lakih, ki jim je bil podeljen znak za okolje, v primerih, ko ni tehnično možna uporaba alternativnih materialov, ker proizvod potrošniku ne bi zagotavljal zahtevane ravni funkcij.

                  (2)

                  Poleg tega je druga snov metanol v skladu z uredbo CLP razvrščena kot akutno strupena (kategorija 3) s pripadajočimi stavki o nevarnosti H301 (strupeno pri zaužitju), H311 (strupeno v stiku s kožo) in H331 (strupeno pri vdihavanju) ter specifično strupena za ciljne organe po enkratni izpostavljenosti (kategorija 1) s pripadajočim stavkom o nevarnosti H370 (škoduje organom), prisotna pa je kot ostanek v polimernih disperzijah, ki se uporabljajo v barvah in lakih. Metanol lahko izvira iz reakcije ali kot nečistoča iz raznih surovin v polimernih disperzijah, njegova vsebnost pa je odvisna od vsebnosti veziv v barvi. Zato v mnogih primerih presega sedanjo omejitev, določeno za ostanke, iz Sklepa 2014/312/EU. Navedene surovine se uporabljajo za dosego pomembnih lastnosti barve, na primer za večjo odpornost proti mokremu drgnjenju, kar je zahteva za znak EU za okolje. Poleg tega te lastnosti prispevajo k izboljšani trajnosti barve, kar pomeni manjše celotne vplive na okolje v življenjskem ciklu barve zaradi manj pogostega prebarvanja. V skladu s tržnimi informacijami, ki so jih posredovali imetniki licenc za znak EU za okolje, navedene razvrstitve ADH in metanola trenutno za znatno število barv in lakov, ki jim je bil podeljen znak EU za okolje na podlagi odločb Komisije 2009/543/ES (4) in 2009/544/ES (5), preprečujejo, da bi se zanje obnovila licenca za znak EU za okolje. Zato je treba odobriti odstopanje od merila 5 iz Sklepa 2014/312/EU za uporabo metanola v barvah in lakih, ki jim je bil podeljen znak za okolje, v primerih, ko tehnično ni možno nadomestiti funkcionalnih sestavin, ki lahko povzročijo prisotnost metanola v proizvodu.

                  (3)

                  Po sprejetju Sklepa 2014/312/EU je bil 3-jodo-2-propinil butilkarbamat, pomemben konzervans suhih filmov za zunanje barve in lake, v skladu z uredbo CLP razvrščen kot nevaren za vodno okolje (akutno, kategorija 1) s pripadajočim stavkom o nevarnosti H400 (zelo strupeno za vodne organizme) in nevaren za vodno okolje (kronično, kategorija 1) s pripadajočim stavkom o nevarnosti H410 (zelo strupeno za vodne organizme, z dolgotrajnimi učinki). Navedeni konzervans se uporablja v izdelkih za zunanjo uporabo, zlati v vlažnih podnebjih, da se na proizvodu prepreči rast mikrobov. Njegova bistvena funkcija in odsotnost substitutov sta bili poznani ob sprejetju navedene odločbe, njegova prisotnost v barvah z znakom EU za okolje je bila zato odobrena z odstopanjem. Vendar je v skladu z novo usklajeno razvrstitvijo končni proizvod razvrščen kot nevaren za vodno okolje (kronično, kategorija 3) z zahtevo za označevanje s pripadajočim stavkom o nevarnosti H412 (škodljivo za vodne organizme, z dolgotrajnimi učinki), če je 3-jodo-2-propinil butilkarbamat prisoten v koncentracijah nad 0,25 masnega %. Razvrstitev končnega proizvoda kot nevarnega za vodno okolje je trenutno prepovedana s Sklepom 2014/312/EU, četudi je največja koncentracija za uporabo 3-jodo-2-propinil butilkarbamata 0,65 %. Da bi se dopustila uporaba 3-jodo-2-propinil butilkarbamata v barvah pri zahtevani koncentraciji do 0,65 %, je treba dopustiti označevanje končnega proizvoda s H412.

                  (4)

                  Zaradi doslednosti in na podlagi opredelitve v točki 20 člena 2 Sklepa 2014/312/EU, kjer sta „prozorno“ in „polprozorno“ sopomenki, bi bilo treba spremeniti besedilo za merilo 3(a) in pripadajoči sklic v razpredelnici 2.

                  (5)

                  Merilo 5 in postavka 1(a), (b) in (c) v Dodatku k Sklepu 2014/312/EU določata omejitve in pravila za uporabo konzervansov glede na status v skladu z Uredbo (EU) št. 528/2012 Evropskega parlamenta in Sveta (6), ki vzpostavlja sistem Unije za odobritev aktivnih snovi v posebnih vrstah biocidnih proizvodov. Da se zagotovi skladnost in usklajenost teh omejitev in pravil z Uredbo (EU) št. 528/2012, bi bilo v Sklepu 2014/312/EU treba pojasniti naslednje vidike: (a) opredelitvi „konzervansov v vsebnikih“ in „konzervansov suhih filmov“ bi se morali sklicevati na člen 3(1)(c) Uredbe (EU) št. 528/2012; (b) treba bi bilo pojasniti, da bi se pravila in pogoji iz postavke 1 Dodatka, ki se nanašajo na konzervanse v vsebnikih in konzervanse suhih filmov, morali uporabljati za aktivne snovi, ki se preučujejo za namene odobritve ali so bile odobrene za uporabo v posebnih vrstah biocidnih proizvodov in za katere se lahko uporabljajo pogoji odobritve; (c) sklic na Direktivo 98/8/ES Evropskega parlamenta in Sveta (7) v postavki 1 Dodatka bi bilo treba črtati, saj je ta Direktiva sedaj razveljavljena; (d) v zahtevah za preverjanje iz postavke 1(a), (b) in (c) Dodatka bi bilo treba črtati sklic na člen 58(3) Uredbe (EU) št. 528/2012, saj se ta nanaša samo na posebne primere.

                  (6)

                  Sklep 2014/312/EU bi bilo zato treba ustrezno spremeniti.

                  (7)

                  Ukrepi iz tega sklepa so v skladu z mnenjem odbora, ustanovljenega s členom 16 Uredbe (ES) št. 66/2010 –

            SPREJELA NASLEDNJI SKLEP:
      Člen 1
      Sklep 2014/312/EU se spremeni:

                  1.

                  v členu 2 se opredelitvi „konzervansov v vsebnikih“ in „konzervansov suhih filmov“ v točkah 10 in 11 nadomestita z:

                              „10.

                              ‚konzervansi v vsebnikih‘ so aktivne snovi v smislu člena 3(1)(c) Uredbe (EU) št. 528/2012 Evropskega parlamenta in Sveta (*), ki so namenjene za uporabo v vrsti proizvodov 6, kot je opisana v Prilogi V k navedeni uredbi. Uporabljajo se zlasti za konzerviranje proizvodov med skladiščenjem in za zaščito barv, ki bodo nanešene z napravami, delujejo pa tako, da preprečujejo kvarjenje proizvoda zaradi delovanja mikrobov in s tem zagotavljajo njegov veljavni rok uporabnosti;

                              11.

                              ‚konzervansi suhih filmov‘ so aktivne snovi v smislu člena 3(1)(c) Uredbe (EU) št. 528/2012, ki so namenjene za uporabo v vrsti proizvodov 7, kot je opisana v Prilogi V k navedeni uredbi, zlasti za zaščito filmov ali premazov in delujejo tako, da preprečujejo kvarjenje proizvoda zaradi delovanja mikrobov ali rasti alg, da bi zaščitili prvotne lastnosti površine materiala ali predmetov;

                     (*)  Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).“;"

                  2.

                  Priloga se spremeni, kakor je določeno v Prilogi k temu sklepu.

            Člen 2
      Ta sklep je naslovljen na države članice.

         V Bruslju, 16. marca 2016

               Za Komisijo

            Karmenu VELLA

               Član Komisije

         (1)  UL L 27, 30.1.2010, str. 1.

         (2)  Sklep Komisije 2014/312/EU z dne 28. maja 2014 o določitvi okoljskih meril za podelitev znaka EU za okolje za notranje in zunanje barve in lake (UL L 164, 3.6.2014, str. 45).

         (3)  Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

         (4)  Odločba Komisije 2009/543/ES z dne 13. avgusta 2008 o določitvi okoljskih meril za podelitev znaka Skupnosti za okolje za zunanje barve in lake (UL L 181, 14.7.2009, str. 27).

         (5)  Odločba Komisije 2009/544/ES z dne 13. avgusta 2008 o določitvi okoljskih meril za podelitev znaka Skupnosti za okolje za notranje barve in lake (UL L 181, 14.7.2009, str. 39).

         (6)  Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

         (7)  Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).

         PRILOGA
         Priloga k Sklepu 2014/312/EU se spremeni:

                     (1)

                     Peti odstavek merila 3(a) „Razlivnost“ se nadomesti z naslednjim: „Motni temeljni premazi in osnovni premazi imajo razlivnost najmanj 8 m2 na liter proizvoda. Motni temeljni premazi s specifičnimi lastnostmi zapiranja por, lastnostmi prodiranja in vezivnimi lastnostmi ter temeljni premazi s posebnimi lastnostmi oprijemljivosti imajo razlivnost najmanj 6 m2 na liter proizvoda.“

                     (2)

                     Besedilo „6 m2/l (brez motnosti)“ se v merilu 3 (Učinkovitost pri uporabi) ter v osmem in devetem stolpcu, ki se nanašata na temeljni premaz (g) oziroma na osnovni in temeljni premaz (h), razpredelnice 2 v obeh stolpcih nadomesti z naslednjim: „6 m2/l (brez posebnih lastnosti)“.

                     (3)

                     Dodatek se spremeni:

                                 (a)

                                 v seznamu omejitev in odstopanj v zvezi z nevarnimi snovmi se postavka „1. Konzervansi, dodani barvilom, vezivom in končnemu proizvodu“ oddelek „(i) Pravila v zvezi s statusom dovoljenj za biocide“ nadomesti z naslednjim:
                                 „(i)   Pravila v zvezi s statusom dovoljenj za konzervanse
                                 Sestava barve vsebuje samo aktivne snovi (v smislu člena 3(1)(c) Uredbe (EU) št. 528/2012, ki izpolnjujejo zahteve 1a, 1b in 1c (kot je ustrezno) ter so odobrene v skladu s členom 9(2) Uredbe (EU) št. 528/2012) za uporabo v vrsti proizvodov 6 v primeru 1a in 1b ali vrsti proizvodov 7 v primeru 1c ali pa so v Prilogi I k navedeni uredbi. Nadalje je v ocenjevalnem poročilu navedena ocena tveganja za profesionalno in potrošniško (neprofesionalno) uporabo. Vlagatelji bi morali upoštevati najnovejši odobreni seznam aktivnih snovi EU (*) in Prilogo I k navedeni uredbi.
                                 Sestava barve lahko vsebuje konzervanse, za katere je bila predložena dokumentacija in ki se ocenjujejo ter čakajo na odločitev o odobritvi v vmesnem obdobju do sprejetja pozitivne odločitve o odobritvi aktivne snovi ali njeni vključitvi v Prilogo I k navedeni uredbi.

                                    (*)  ECHA, biocidne aktivne snovi – seznam odobrenih aktivnih snovi, http://www.echa.europa.eu/web/guest/information-on-chemicals/biocidal-active-substances“"

                                 (b)

                                 v seznamu omejitev in odstopanj v zvezi z nevarnimi snovmi se postavki „1(a) Konzervansi v vsebnikih“ in „1(b) Sredstva za zaščito naprav za niansiranje (barvila)“ nadomestita z naslednjim:

                                                         „(a)

                                                         Konzervansi v vsebnikih

                                                Veljavnost:

                                             vsi proizvodi, razen če je navedeno drugače.

                                             V proizvodih z znakom za okolje se lahko uporabijo konzervansi v vsebnikih, razvrščeni v naslednje izvzete razvrstitve glede na nevarnost:
                                             Izvzete razvrstitve: H331 (R23), H400 (R50), H410 (R50/53), H411 (R51/53), H412 (R52/53), H317 (R43)
                                             Konzervansi v vsebnikih, razvrščeni v te izvzete razvrstitve, izpolnjujejo tudi naslednje pogoje odstopanja:

                                                         —

                                                         skupna vsota koncentracije ne preseže 0,060 masnega %;

                                                         —

                                                         snovi, razvrščene v stavek H400 (R50) in/ali H410 (R50/53), niso biološko akumulativne. Snovi, ki niso biološko akumulativne, imajo vrednost log Kow, ki je manjša ali enaka 3,2, ali biokoncentracijski faktor, ki je manjši ali enak 100;

                                                         —

                                                         za snovi, ki so odobrene za uporabo ali so vključene v Prilogo I k Uredbi (EU) št. 528/2012, se predložijo dokazila, da so v zvezi z barvo izpolnjeni pogoji za odobritev;

                                                         —

                                                         če se uporabijo konzervansi, ki so donorji formaldehida, morajo vsebnost in emisije formaldehida iz končnega proizvoda izpolnjevati zahteve glede omejitve snovi 7(a).

                                                Konzervansi v vsebnikih

                                             Skupna vsota v končnem proizvodu: 0,060 masnega %

                                                Preverjanje:

                                             Izjava vlagatelja in njegovega dobavitelja veziv, ki so ji priložene številke CAS in razvrstitve aktivne snovi v končnem proizvodu in njegovem vezivu.
                                             To vključuje vlagateljev izračun koncentracije aktivne snovi v končnem proizvodu.
                                             Vse aktivne snovi, pri katerih je ena ali več zunanjih dimenzij za 50 % ali več delcev pri razporeditvi snovi po velikosti glede na število v razponu velikosti od 1 nm do 100 nm.

                                             Za naslednja konzervansa veljajo posebne koncentracije:

                                                Mejna koncentracija

                                                         (i)

                                                         cinkov pirition;

                                             0,050 %

                                                         (ii)

                                                         N-(3-aminopropil)-N-dodecilpropan-1,3-diamin.

                                             0,050 %

                                                         (b)

                                                         Sredstva za zaščito naprav za niansiranje (barvila)

                                             Izvzete razvrstitve glede na nevarnost in pogoji odstopanja iz točke 1(a) veljajo tudi za konzervanse, ki se uporabljajo za zaščito barv med skladiščenjem v napravah pred mešanjem z osnovnimi barvami.
                                             Konzervansi, dodani za zaščito barv, ki bodo nanešeni z napravami, ne presežejo skupne vsote 0,20 masnega %.
                                             Za naslednje konzervanse veljajo posebne največje mejne koncentracije, ki prispevajo k skupni vsoti konzervansov v barvilu:

                                                Skupna vsota konzervansov v barvilu:

                                             0,20 masnega %

                                                Preverjanje:

                                             Izjava vlagatelja in/ali njegovega dobavitelja barv, ki so ji priložene številke CAS in razvrstitve aktivne snovi v končnem proizvodu in njegovem vezivu.
                                             To vključuje izračun koncentracije aktivne snovi v končnem niansiranem proizvodu.
                                             Vse aktivne snovi, pri katerih je ena ali več zunanjih dimenzij za 50 % ali več delcev pri razporeditvi snovi po velikosti glede na število v razponu velikosti od 1 nm do 100 nm.“

                                                         (i)

                                                         3-jodo-2-propinil butilkarbamat (IPBC);

                                             0,10 %

                                                         (ii)

                                                         cinkov pirition;

                                             0,050 %

                                                         (iii)

                                                         N-(3-aminopropil)-N-dodecilpropan-1,3-diamin.

                                             0,050 %

                                 (c)

                                 v seznamu omejitev in odstopanj v zvezi z nevarnimi snovmi se postavka „1.(c) Konzervansi suhih filmov“ nadomesti z naslednjim:

                                                         „(c)

                                                         Konzervansi suhih filmov

                                                Veljavnost:

                                             zunanje barve, notranje barve za posebne namene.

                                             V vseh zunanjih proizvodih in samo posebnih notranjih proizvodih se lahko uporabijo konzervansi suhih filmov in njihovi stabilizatorji, razvrščeni v naslednje izvzete razvrstitve glede na nevarnost:

                                                Izvzete razvrstitve: H400 (R50), H410 (R50/53), H411 (R51/53), H412 (R52/53), H317 (R43)
                                             Konzervansi suhih filmov, razvrščeni v te izvzete razvrstitve, morajo izpolnjevati tudi naslednje pogoje odstopanja:

                                                         —

                                                         skupna koncentracija ne preseže 0,10 masnega % ali 0,30 masnega % (kot je ustrezno);

                                                         —

                                                         snovi, razvrščene v stavek H400 (R50) in/ali H410 (R50/53), niso biološko akumulativne. Snovi, ki niso biološko akumulativne, imajo vrednost log Kow, ki je manjša ali enaka 3,2, ali biokoncentracijski faktor, ki je manjši ali enak 100;

                                                         —

                                                         za snovi, ki so odobrene za uporabo ali so vključene v Prilogo I k Uredbi (EU) št. 528/2012, se predložijo dokazila, da so v zvezi z barvo izpolnjeni pogoji za odobritev.

                                                   Višja skupna vsota in odstopanje od zahtev pod merilom 5a, kar omogoča, da se končni proizvod razvrsti kot nevaren za vodno okolje (kronično, kategorija 3) in označi s stavkom o nevarnosti H412, velja za uporabo naslednjih konzervansov suhih filmov, namenjenih le za posebne namene:

                                                Konzervansi suhih filmov

                                                Skupna vsota v končnem proizvodu:

                                                         Notranje barve, namenjene za uporabo na območjih z visoko vlažnostjo, vključno s kuhinjami in kopalnicami
                                                         0,10 masnega %

                                                         Vse uporabe zunanjih barv
                                                         0,30 masnega %

                                                Preverjanje:

                                             Izjava vlagatelja in njegovega dobavitelja veziv, ki so ji priložene številke CAS in razvrstitve aktivnih snovi v končnem proizvodu in njegovem vezivu.
                                             To vključuje vlagateljev izračun koncentracije aktivnih snovi v končnem proizvodu.
                                             Vse aktivne snovi, pri katerih je ena ali več zunanjih dimenzij za 50 % ali več delcev pri razporeditvi snovi po velikosti glede na število v razponu velikosti od 1 nm do 100 nm.“

                                             kombinacije 3-jodo-2-propinil butilkarbamata (IPBC)
                                             zunanje barve in laki.

                                                Skupna vsota za zunanje barve

                                                za kombinacije IPBC:

                                             0,650 %

                                             Posebne mejne koncentracije veljajo za naslednji konzervans:

                                             cinkov pirition.

                                             0,050 %

                                 (d)

                                 v seznamu omejitev in odstopanj v zvezi z nevarnimi snovmi se doda naslednja postavka „8. Snovi v vezivih in polimerne disperzije“:

                                                         „8.

                                                         Snovi v vezivih in polimerne disperzije

                                                         (a)

                                                         Veziva in sredstva za povezovanje

                                                Veljavnost:

                                                         —

                                                         notranja/zunanja zaključna uporaba,

                                                         —

                                                         dekoracija, zaščita in premazi za les,

                                                         —

                                                         kovinski premazi,

                                                         —

                                                         talni premazi,

                                                         —

                                                         visokosijajni premazi,

                                                         —

                                                         arhitektonski in dekorativni premazi.

                                             Adipohidrazid, ki se uporablja za povečanje sprijemljivosti ali povezovanje.

                                             1,0 masnega %

                                                Preverjanje:

                                             Vlagatelj in njegovi dobavitelji surovin predložijo izjavo, ki ji priložijo izračune ali analitično poročilo o preskusu.

                                                         (b)

                                                         Reakcijski produkti in ostanki

                                                Veljavnost:

                                             proizvodi s sistemi polimernih veziv.

                                             Prisotnost ostanka metanola je omejena glede na vsebnost veziva v končnem proizvodu:

                                                Preverjanje:

                                             Vlagatelj in njegovi dobavitelji surovin predložijo izjavo, ki ji priložijo izračune ali analitično poročilo o preskusu.“

                                                         —

                                                         več kot 10 % in do 20 % vsebnosti veziva v končnem proizvodu;

                                             0,02 masnega %

                                                         —

                                                         več kot 20 % in do 40 % vsebnosti veziva v končnem proizvodu;

                                             0,03 masnega %

                                                         —

                                                         več kot 40 % vsebnosti veziva v končnem proizvodu.

                                             0,05 masnega %


title: 2007/96/ES: Sklep Sveta z dne 12. februarja 2007 o imenovanju španskega člana Odbora regij

text:
               14.2.2007

               SL

               Uradni list Evropske unije

               L 42/23

      SKLEP SVETA

   z dne 12. februarja 2007
   o imenovanju španskega člana Odbora regij
   (2007/96/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga španske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Po izteku mandata Pasquala MARAGALLA i MIRE se je sprostilo mesto člana Odbora regij –

         SKLENIL:
   Člen 1
   José MONTILLA AGUILERA, Presidente de la Generalitat de Cataluña, se za preostanek mandata, ki se izteče 25. januarja 2010, imenuje za člana Odbora regij, kjer zamenja g. Pasquala MARAGALLA i MIRO.
   Člen 2
   Ta sklep začne učinkovati na dan sprejetja.

      V Bruslju, 12. februarja 2007

            Za Svet

            Predsednik

         F.-W. STEINMEIER

      (1)  UL L 56, 25.2.2006, str. 75.


title: Sklep Izvršnega Odbora z dne 21. aprila 1998 o dejavnostih delovne skupine (SCH/Com-ex (98)1, Rev. 2)

text:
Pomembno pravno obvestilo

|

41998D0002

Uradni list L 239 , 22/09/2000 str. 0191 - 0192

		Sklep Izvršnega Odboraz dne 21. aprila 1998o dejavnostih delovne skupine(SCH/Com-ex (98)1, Rev. 2)IZVRŠNI ODBOR JEob upoštevanju člena 132 Konvencije o izvajanju Schengenskega sporazuma,ob upoštevanju člena 6 te konvencije,SKLENIL:Število tujih državljanov, ki se priseljujejo v schengenske države, zlasti število državljanov Iraka in drugih držav, narašča, zato je treba v okviru v Evropski uniji že sprejetih priporočil ali priporočil, o katerih še teče razprava, na podlagi skupnega načrta okrepiti mejne kontrole na zunanjih mejah in sprejeti praktične ukrepe, s katerimi bi povečali učinkovitost mejnih kontrol.V skladu z razmejenimi pristojnostmi je mogoče v okviru schengenskega pravnega reda posebno pozornost nameniti tistim vplivnim dejavnikom, ki so podlaga toku ilegalnih migracij, glede na dejstvo, da se morajo z vzroki tega pojava ukvarjati drugi organi na območju izvornih držav in območjih tranzita.Izvršni odbor predlaga, da začnejo schengenske države takoj izvajati naslednje ukrepe za kontrolo na zunanjih mejah, pri čemer upoštevajo priporočila, ki se v Evropski uniji načrtujejo na drugih področjih, ter poudarja, da je treba sprejeti tudi ustrezne ukrepe za uresničevanje Konvencije, ki določa državo kot odgovorno za obravnavanje prošenj za azil, vloženih v eni od držav članic EU (v nadaljevanju Dublinska konvencija):- okrepitev vstopnih kontrol na zunanjih mejah z namestitvijo dodatnega osebja in sodobne tehnologije,- zavarovanje območij na letališčih, ki niso javno dostopna, pri letih izven schengenskega območja in pri tranzitnih potnikih; podobni ukrepi se sprejmejo v pristaniščih z mednarodnim prometom,- medsebojna pomoč pri izobraževanju in usposabljanju kontrolnega osebja na letališčih in v pristaniščih ter osebja letalskih družb, na primer v dvostranskih programih za izmenjavo, z večjo uporabo in medsebojnim zagotavljanjem sodobne tehnologije in s povečanjem števila osebja,- kontrola trajektov pri natovarjanju in izplutju,- izvajanje in pospeševanje usklajevanja sankcij za prevozniška podjetja, ki na schengensko območje prevažajo ilegalne priseljence,- izvajanje predhodne kontrole na tveganih mestih vkrcanja, ki jih je treba natančneje določiti,- izmenjava informacij o tihotapskih poteh in metodah, ki se uporabljajo pri tihotapljenju oseb; okrepitev praktičnega sodelovanja med policijskimi organi in mejnimi varnostnimi organi; pospeševanje sodelovanja med navedenimi organi in uradniki za zvezo iz schengenskih držav, ki delujejo v tretjih državah; izmenjava uslužbencev držav pogodbenic na podlagi vzajemnosti, ki bi spremljali učinkovitost ukrepov za preprečevanje ilegalnih migracij,- v skladu z nacionalno zakonodajo posamezne države pogodbenice se odvzamejo prstni odtisi vsakemu tujemu državljanu, ki nezakonito vstopi na schengensko območje, če njegove identitete na podlagi veljavnih dokumentov ni mogoče zanesljivo ugotoviti, in hranjenje prstnih odtisov zaradi obveščanja organov v drugih državah pogodbenicah ob spoštovanju načel predpisov o varstvu osebnih podatkov, ki se uporablja v Evropski uniji,- v skladu z nacionalno zakonodajo posamezne države pogodbenice preprečevati skrivanje tujih državljanov, ki so nezakonito vstopili na schengensko območje in katerih identiteto ni mogoče z gotovostjo ugotoviti, dokler ni jasno ugotovljena ali dokler ukrepi policije niso bili izvršeni,- takojšnje vračanje tujih državljanov, ki so nezakonito vstopili na območje držav pogodbenic, če nimajo pravice tam ostati,- podpiranje pogajanj o sklenitvi sporazuma o ponovnem sprejemu oseb med schengenskimi državami na eni strani ter Turčijo, Češko republiko, Slovaško, Madžarsko in Slovenijo na drugi strani,- izboljšanje praktičnega sodelovanja med schengenskimi državami pri izvajanju Dublinske konvencije.Ti ukrepi se izvajajo:- ob spoštovanju nacionalne suverenosti posamezne države,- v skladu z nacionalnim pravom držav pogodbenic oz. če nacionalna zakonodaja to dopušča,- brez posega v določbe veljavnih dvostranskih sporazumov- v skladu s Konvencijo o izvajanju Schengenskega sporazuma, zlasti členov 134 in 142, predvsem glede Dublinske konvencije.Glede na nujnost usmerjanja pri izvajanju navedenih ukrepov in njihovega nadaljnjega oblikovanja se predsedstvo zaprosi, da ustanovi delovno skupino, sestavljeno iz predstavnikov vsaj šestih najbolj prizadetih držav. Ta skupina se sestaja v krajših časovnih presledkih in poroča na naslednjem sestanku Izvršnega odbora.Ta sklep se izvaja kot dopolnilo k načrtu dejavnosti Evropske unije. Potrebno usklajevanje poteka na ravni odbora K4 in Centralne skupine.Bruselj, 21. aprila 1998PredsednikJ. Vande Lanotte--------------------------------------------------


title: Sklep Sveta 2012/212/SZVP z dne 23. aprila 2012 o spremembi Sklepa 2010/639/SZVP o omejevalnih ukrepih proti Belorusiji

text:
               25.4.2012

               SL

               Uradni list Evropske unije

               L 113/11

         SKLEP SVETA 2012/212/SZVP
   z dne 23. aprila 2012
   o spremembi Sklepa 2010/639/SZVP o omejevalnih ukrepih proti Belorusiji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 25. oktobra 2010 sprejel Sklep 2010/639/SZVP (1).

               (2)

               V Sklep 2010/639/SZVP je treba vključiti odstopanje od zamrznitve sredstev, da bi zagotovili, da se sredstva ali gospodarski viri lahko sprostijo ali dajo na voljo za uradne namene diplomatskih ali konzularnih predstavništev ali mednarodnih organizacij, ki uživajo imunitete v skladu z mednarodnim pravom.

               (3)

               Sklep 2010/639/SZVP bi bilo treba ustrezno spremeniti –

         SPREJEL NASLEDNJI SKLEP:
   Člen 1
   Členu 3(1) Sklepa 2010/639/SZVP se doda naslednja točka:

               "(e)

               nakazani na račun ali z računa diplomatskega ali konzularnega predstavništva ali mednarodne organizacije, ki uživa imunitete v skladu z mednarodnim pravom, če so taka plačila namenjena uporabi v uradne namene diplomatskega ali konzularnega predstavništva ali mednarodne organizacije."

         Člen 2
   Ta sklep začne veljati na dan sprejetja.

      V Luxembourgu, 23. aprila 2012

            Za Svet

            Predsednica

         C. ASHTON

      (1)  UL L 280, 26.10.2010, str. 18.